
Gjykata Kushtetuese e Republikës së Shqipërisë, e përbërë nga :
Rustem Gjata, 		Kryetar i Gjykatës Kushtetuese
Hilmi Dakli, 		Anëtari		““
Zija Vuci, 		Anëtari		““
Alfred Karamuço, 	Anëtari		““
Franc Jakova, 		Anëtari		““
Veli Budo, 		Anëtari		““
me sekretare Drita Filto, në datën 10.10.1996  mori në shqyrtim në seancë gjyqësore me dyer të hapura çështjen Nr.44 Akti që i përket :
K Ë R K U E S : NERITAN CEKA
PALE E INTERESUAR : KESHILLI I MINISTRAVE, i përfaqësuar nga z. Nderim Muja, me autorizim

O B J E K T I

Shpallja antikushtetues e paragrafit të dytë të nenit 87 të Ligjit nr.7573, datë 16.6.1992 me ndryshimet e mëvonshme të Ligjit “Për zgjedhjet e organeve të pushtetit lokal”.

GJYKATA KUSHTETUESE, pasi shqyrtoi çështjen në tërësi,

V Ë R E N 

Kërkuesi Neritan Ceka, kandidat për kryetar bashkie të qytetit të Tiranës në zgjedhjet e organeve të pushtetit lokal që do të bëhen më 20 tetor 1996, ka kërkuar shpalljen antikushtetues të nenit 87 të Ligjit nr.7573, datë 16.6.1992, “Për zgjedhjet e organeve të pushtetit lokal”, që parashikon : “Bojkotimi i detyrës nga ana e anëtarit të komisionit të zgjedhjeve të çdo niveli në ditën e zgjedhjeve dënohet me heqje lirie nga 1 deri 3 vjet”, duke parashtruar këto arsye :
- Neni 4 i Ligjit nr.7692, datë 31.3.1993 “Për të drejtat dhe liritë themelore të njeriut”, ndalon punën e detyruar me përjashtim të rasteve të ekzekutimit të një vendimi të gjykatës, të kryerjes së shërbimit ushtarak, të një shërbimi në kushtet e gjendjes së jashtëzakonshme ose fatkeqësie natyrore, që kërcënon jetën ose shëndetin e njerëzve.
- Dispozita e sipërme e ligjit është edhe një mjet presioni psikologjik kundër anëtarit të komisionit që do të përfaqësojë kandidatin dhe ka natyrë politike e represive 
se i mungon objekti juridik, përderisa gëzon imunitet dhe veprimtaria e tij është shtetërore.
Gjykata vëren se në Ligjin “Për zgjedhjet e organeve të pushtetit lokal” (nenet 23-37) është përcaktuar pozita juridike e anëtarit të komisionit të zgjedhjeve të të gjitha niveleve dhe paprekshmëria e tij në kryerjen e detyrës si veprimtari shtetërore. Nga ana tjetër, është parashikuar edhe përgjegjësia penale e tij në rast të bojkotimit të detyrës  (neni 87 paragrafi i dytë).
Neni 4 i Ligjit Kushtetues “Për të Drejtat dhe Liritë Themelore të Njeriut”, ashtu si edhe aktet ndërkombëtare, me termin “punë e detyruar”, ka parasysh vetëm detyrimin e njeriut për të kryer punë në kundërshtim me vullnetin e tij, të cilën “nuk pranon ta bëjë me dashje”.
Në aktet ndërkombëtare janë parashikuar posaçërisht rastet kur puna ose shërbimi nuk quhet punë e imponuar me dhunë ose me detyrim dhe është përcaktuar kuptimi i termit “punë e detyruar ose e detyrueshme”. Kështu sipas nenit 4.3 të Konventës Europiane për të Drejtat dhe Liritë Themelore të Njeriut, nuk quhet si “punë e imponuar me dhunë dhe me detyrim”, ndër të tjera, edhe “çdo punë ose shërbim që bën pjesë në detyrimet qytetare normale”(shkronja “d”). Ndërsa lidhur me kuptimin e termit “punë e detyruar ose e detyrueshme”, organizmat ndërkombëtare (Gjykata Europiane e të Drejtave të Njeriut) janë referuar në konventat përkatëse të Organizatës Ndërkombëtare të Punës.
Sipas nenit 2 të Konventës “Mbi punën e detyruar” “termi “punë e detyruar ose e detyrueshme” tregon çdo punë apo shërbim që i kërkohet një individi duke e kërcënuar atë me një dënim të çfarëdoshëm dhe që individi në fjalë nuk e ka pranuar me dëshirë”.
Në këtë dispozitë, siç shihet, për t’u quajtur “punë e detyruar”, kërkohen dy 
kushte : mospranimi me dëshirë për ta kryer punën ose shërbimin dhe parashikimi i një sanksioni penal.
Në këto rrethana, Gjykata arrin në përfundimin se parashikimi në nenin 87 të Ligjit “Për zgjedhjet e organeve të pushtetit lokal” i përgjegjësisë penale për anëtarin e komisionit të zgjedhjeve në rast bojkotimi të detyrës në ditën e zgjedhjeve, nuk përbën “punë të detyruar”, pasi emërimi në detyrën e anëtarit të komisionit të zgjedhjeve të çdo niveli bëhet vetëm me pëlqimin e tij dhe, për më tepër, ai mund të largohet nga kjo detyrë në çdo kohë, para ditës së zgjedhjeve.
Veç sa sipër, parashikimi në nenin 87 të Ligjit “Për zgjedhjet e organeve të 
pushtetit lokal”, i sanksioneve penale vetëm në rast të bojkotimit të detyrës ditën e zgjedhjeve nga ana e anëtarit të komisionit të zgjedhjeve nuk del jashtë kuadrit të veprimtarisë normale të tij dhe përbën një mjet për të garantuar kryerjen e një detyrimi qytetar për nxjerrjen e rezultateve të zgjedhjeve të zhvilluara.Pretendimi se dispozita e nenit 87, paragrafi i dytë të ligjit të sipërm për zgjedhjet, nuk ka “objekt juridik”, përderisa anëtari i komisionit gëzon imunitet, nuk qëndron. Eshtë e vërtetë se anëtari i komisionit gëzon paprekshmërinë gjatë kryerjes së detyrës, por kjo nuk e përjashton atë nga përgjegjësia penale, si çdo subjekt që e gëzon paprekshmërinë sipas ligjit.  
       
PËR KËTO ARSYE ,

Gjykata Kushtetuese e Republikës së Shqipërisë, duke u bazuar në nenet 24 e vijuesa të Ligjit nr.7561, datë 29.4.1992  “Për disa ndryshime e plotësime në Ligjin nr.7491, datë 29.4.1991”Për dispozitat kryesore kushtetuese”, njëzëri,

V E N D O S I :

Rrëzimin e kërkesës.
Ky vendim është përfundimtar, i formës së prerë dhe hyn në fuqi menjëherë.
U shpall sot, më datë 15.10.1996










